गुरुवार को पार्टी ने आठ राज्यों और केंद्र प्रशासित प्रदेश लक्षद्वीप में 97 उम्मीदवारों के नाम घोषित किए. लेकिन पार्टी ने इस सूची में उत्तर प्रदेश के उम्मीदवारों की घोषणा नहीं की.सुषमा स्वराज मध्य प्रदेश के विदिशा से पार्टी की उम्मीदवार हैं जबकि राम कृपाल यादव को बिहार में पाटलिपुत्र और भागीरथ प्रसाद सिंह को मध्य प्रदेश में भिंड से टिकट मिला है.ग़ौरतलब है अपनी पिछली पार्टी, राष्ट्रीय जनता दल राजद की ओर से पाटलिपुत्र संसदीय क्षेत्र से टिकट ना मिलने से ख़फ़ा रामकृपाल यादव ने पिछले सप्ताह पार्टी के सभी पदों से इस्तीफा दे दिया था और बुधवार को वे भाजपा में शामिल हो गए थे.पाटलिपुत्र से राजद अध्यक्ष लालू यादव की बेटी मीसा भारती चुनाव लड़ रही हैं.वहीं भिंड से भाजपा उम्मीदवार भागीरथ प्रसाद इसी चुनाव क्षेत्र से पहले कांग्रेस के उम्मीदवार थे लेकिन कांग्रेस की पहली सूची जारी होने के कुछ घंटे बाद ही वे भाजपा में शामिल हो गए थे.पार्टी ने बिहार के सारण से राजीव प्रताप रूडी, दरभंगा से कीर्ति आज़ाद और भागलपुर से शाहनवाज़ हुसैन के नामों की घोषणा की है. सारण से लालू यादव की पत्नी और राज्य की पूर्व मुख्यमंत्री राबड़ी देवी चुनाव लड़ रही हैं.झारखंड में पूर्व केंद्रीय मंत्री यशवंत सिन्हा के बेटे जयंत सिन्हा पार्टी के उम्मीदवार होंगे जबकि महाराष्ट्र में नॉर्थ सेंट्रल मुंबई से एक अन्य पूर्व केंद्रीय मंत्री प्रमोद महाजन की बेटी और पार्टी की युवा इकाई की राष्ट्रीय सचिव पूनम महाजन चुनाव लडेंगी.पश्चिम बंगाल की दार्जिलिंग सीट से एसएस अहलूवालिया को टिकट मिला है.लेकिन गुरुवार को जारी सूची में उत्तर प्रदेश के उम्मीदवारों के नाम नहीं थे. राज्य में 10 अप्रैल को पहले चरण का मतदान होना है.इस बारे में देरी की वजह पूछे जाने पर पार्टी के महासचिव अनंत कुमार ने कहा, "कोई देरी नहीं हुई है. उत्तर प्रदेश में सीटों के बंटवारे के बारे में विचार विमर्श कर रहे हैं और वहां के उम्मीदवारों की सूची 15 मार्च को जारी होगी."भाजपा की ताज़ा सूची में असम से छह, बिहार से 25, कर्णाटक से पांच, केरल से 14, मध्य प्रदेश से 24, महाराष्ट्र से दो, झारखंड से 13, पश्चिम बंगाल से सात और केंद्र शासित प्रदेश लक्षद्वीप के उम्मीदवार हैं.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)